**Albert Edelfeltin koulu** (lyhyemmin *AE-koulu*) on Porvoossa Näsin kaupunginosassa sijaitseva taito- ja taideainepainotteinen suomenkielinen yhtenäiskoulu. Taideaineisiin painottuvassa koulussa on luokat 1–9, ja sen lisäksi erityisopetusta ja kehitysvammaisten erityiskoulu pienluokat. Viuhkanmuotoisen koulurakennuksen keskusaulasta lähtee neljä siipeä, joista yhdessä ovat liikunta- ja hallintotilat. Taiteilija Albert Edelfeltin mukaan nimetyn koulun ulkoseinässä on graafisella betonilla kuvattu osat neljästä Edelfeltin teoksesta.

Historia
--------

Porvoon kaupunginvaltuusto hyväksyi marraskuussa 2005 uuden koulun rakentamisen Länsi-Porvooseen. Koulun suunnittelun tavoitteena oli luoda aidosti yhtenäinen peruskoulu, jonka toiminnassa ei ole havaittavissa ala- ja yläluokkien rajoja eikä luokan- eikä aineenopettajilla ei ole tarkkoja työnjakoja. Helmikuussa 2006 koulu ehdotettiin nimettävän porvoolaisen taiteilijan Albert Edelfeltin mukaan. Nimi kuvaisi kaupungin suomenkielisen koulutusjaoston mukaan koulun kiinnostusta taito- ja taideaineisiin ja tekisi Porvoota sekä itse koulua tunnetummaksi. Huhtikuussa 2006 Porvoon kaupunginhallitus päätti, että Albert Edelfeltin koulu perustetaan 1. elokuuta 2008 ja Näsin koulu lakkaa toimimasta kevätlukukauden 2008 lopussa. Lukuvuoden 2008–2009 Albert Edelfeltin koulu toimi väliaikaisesti entisen Näsin koulun tiloissa.

Koulurakennus
-------------

Koulun pihalla on Albert Edelfeltin teos *Serenadi rantapenkereellä*.
Albert Edelfeltin koulu aloitti toimintansa omassa rakennuksessa syksyllä 2009, vuoden aikataulusta myöhässä. Koulu rakennettiin viuhkamaiseksi, ja siinä on neljä erillistä kolmikerroksista siipeä. 1–3-luokkalaiset, 4–6-luokkalaiset ja 7–9-luokkalaiset sijoitettiin kaikki omiin siipiinsä. Neljännessä siivessä ovat liikunta- ja hallintotilat. Jokaiseen siipeen on oma sisäänkäynti, ja siipiä yhdistävän keskusaulan alakerrassa on ruokala.

Arkkitehti Jani Ristimäen mukaan koulun suunnittelussa lähdettiin liikkeelle tontin muodosta. Viuhkamaisen muodon ja osittaisen rinneratkaisun ansiosta tontti saatiin tehokkaasti käyttöön. Lasten turvallisuuden takia ajoneuvo- ja huoltoliikenne on sijoitettu eri puolelle rakennusta kuin pihat, joissa oppilaat viettävät aikaa.

Suomen sisäkattoyhdistys valitsi koulun Vuoden kohteeksi 2009. Yhdistyksen hallituksen puheenjohtajan Pentti Seppäsen mukaan koulussa yhdistyvät näyttävyys ja tilan toimivuus. Koulussa yhdistyvät huolellinen suunnittelu ja tekninen ammattitaito vaativien tilojen lopputuloksessa. Seppänen mainitsee esimerkkeinä vaativan kahdeksan metriä korkean aulan, joka toimii samalla ruokasalina, liikuntasalin ja sinne sijoittuvan lähes teatteritason näyttämön.

Koulu on nimetty porvoolaisen taiteilijan Albert Edelfeltin mukaan. Koulun ulkoseinään on graafiseen betoniin ikuistettu neljä Edelfeltin teosta ja aulan lasikaiteessa on hänen nimikirjoituksensa. Graafisessa betonissa musta kiviaines ja vaaleampi betoni muodostavat rasterikuvion, joka näkyy kuvana kauempaa katsottuna. Koulun pihassa on lisäksi Jarmo Vellosen tekemä veistos *Tiedon pylväs*. Veistos on betonista tehty pylväs, jonka yläpäässä on pronssinen pöllö symboloimassa tietoa ja viisautta.

Opetus
------

Albert Edelfeltin koulu on suomenkielinen yhtenäiskoulu. Opetusta annetaan luokkatasoilla 1–9. Jokaista tasoa kohden on normaalit A- ja B-luokat. A- ja B-luokkien lisäksi koulussa on myös kielikylpyjä varten C-luokat. Kielikylpyluokat ovat tarkoitettu lapsille, joiden perheen kotikieli on suomi. Henkilökunta puhuu näiden luokkien lapsille vain ruotsia. Koulu painottuu taito- ja taideaineisiin. Sen erikoistiloissa on erilliset taito-, taide-, ja teknisten töiden tilat. Painotus näkyy myös valinnaiskursseissa.

Koulussa käytetään peda.net-oppimisympäristöä, ja sähköisiä oppikirjoja käytetään koulussa useissa aineissa. 

Albert Edelfeltin koulun erityisopetus tapahtuu osana oppilaan koulupäivää pienryhmässä, yksilöopetuksena tai samanaikaisopetuksena oppilaan omassa luokassa.

Albert Edelfeltin koulun vieressä on pienluokat-erityiskoulu, joka kuuluu hallinnollisesti Albert Edelfeltin kouluun. Se on kehitysvammaisten erityiskoulu, ja siellä on myös kehitysvammaisten autististen oppilaiden luokka. Ennen Albert Edelfeltin koulun valmistumista koulu oli itsenäinen ja toimi nimellä Tulliportin koulu.

Rehtorit
--------

Janne Salmela

Teemu Korhonen

Muu toiminta
------------

Albert Edelfeltin koulussa toimii oppilaskunta, jossa on oppilaita luokilta 2–9. Oppilaskuntaan on valittu jokaiselta luokalta kaksi jäsentä. Koululla järjestetään jokakeväinen tapahtuma Atte-Show, jossa koulun oppilaat suunnittelevat ja toteuttavat ohjelman. Ensimmäinen Atte-Show järjestettiin keväällä 2010, ja se järjestetään Albertin nimipäivän jälkeisenä päivänä. Koululla toimii myös *Neppis2*-iltapäiväkerho.

Koulun erikois- ja liikuntatilat ovat myös iltakäytössä. Niitä käyttävät muun muassa paikallinen työväenopisto. Liikuntasaliin ja teknisen työn tiloihin on oma sisäänkäyntinsä.

Lähteet
-------

1. 1 2  Albert Edelfeltin koulu (Internet Archive) Albert Edelfeltin koulu.  Arkistoitu 1.9.2008. Viitattu 6.4.2017.
2. 1 2  Albert Edelfeltin koulu harjassa *Yle Uutiset*.  29.1.2009. Viitattu 30.3.2017.
3. ↑  Yleistietoa koulustamme Albert Edelfeltin koulu. Viitattu 7.1.2019.
4. ↑  Syystiedote 2009 (PDF) Porvoo, Suomi:  Albert Edelfeltin koulu. Viitattu 10.2.2018.
5. ↑  Ravantti, Kaisu: Suomalaisen kuvataiteen jalanjäljillä *Projektiuutiset*.  2009. Viitattu 10.4.2017.  (Internet Archive)
6. ↑  Vuosiluokkien 1–9 peruskoulun perustaminen (PDF) (1543/40/2006) Porvoon kaupunki. Viitattu 25.5.2017.
7. 1 2  Paappanen, Outi: Albert Edelfeltin koulu etenee aikataulussaan *Uusimaa*.  22.2.2011.  Arkistoitu 9.4.2017. Viitattu 9.4.2017.
8. 1 2  Paappanen, Outi: AE-koulu valmistuu luokka luokalta *Uusimaa*.  22.2.2011.  Arkistoitu 4.4.2017. Viitattu 3.4.2017.
9. 1 2 3 4  Hakala, Kaisa: Albert Edelfeltin koulussa kaunis tila palvelee oppimista *Akustiikka & Estetiikka*.  29.11.2009. Viitattu 9.4.2017.
10. ↑  Albert Edelfeltin koulusta vuoden sisäkattokohde 2009 *Rakennuslehti*.  9.3.2010. Viitattu 13.4.2017.
11. ↑  Tiedon Pylväs Ympäristötaiteen säätiö.  Arkistoitu 10.4.2017. Viitattu 9.4.2017.
12. ↑  Suomenkieliset alakoulut Porvoon kaupunki. Viitattu 19.4.2017.
13. ↑  Suomenkieliset yläkoulut Porvoon kaupunki. Viitattu 19.4.2017.
14. ↑  Albert Edelfeltin koulun kielikylpy svenskskola.fi. Viitattu 20.4.2017.
15. ↑  Kielikylpy Porvoon kaupunki. Viitattu 19.4.2017.
16. ↑  Nora, luokanopettaja, kielikylvyn vastuuopettaja, Albert Edelfeltin koulu Porvoon kaupunki. Viitattu 9.4.2017.
17. ↑  Korkeakivi, Riitta: Omia polkuja pilvessä *Opettaja.fi*.  Arkistoitu 20.4.2017. Viitattu 24.4.2017.
18. ↑  Mitä on erityisopetus? Albert Edelfeltin koulu. Viitattu 31.3.2017.
19. ↑  Pienluokat Albert Edelfeltin koulu. Viitattu 6.4.2017.
20. ↑  Erityisopetus Porvoon kaupunki. Viitattu 3.4.2017.
21. ↑  Pienluokkien historia (Internet Archive) Albert Edelfeltin koulu.  Arkistoitu 7.4.2017. Viitattu 7.4.2017.
22. ↑  Tulliportin koulu korjataan 300 000 eurolla – seinänaapurina homekoulu *Uusimaa*.  24.3.2016. Viitattu 31.3.2017.
23. ↑  Oppilaskunta Albert Edelfeltin koulu. Viitattu 31.3.2017.
24. ↑  Töyrylä, Inka: Atte-Show´sta luodaan perinnettä *Uusimaa*.  29.4.2011.  Arkistoitu 29.3.2017. Viitattu 31.3.2017.
25. ↑  Miettinen, Anu: Albert Edelfeltin koulun Atte-Show 2010 valloitti *Uusimaa*.  23.2.2011.  Arkistoitu 30.3.2017. Viitattu 31.3.2017.
26. ↑  Iltapäiväkerho Neppis2 Albert Edelfeltin koulu. Viitattu 30.3.2017.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Albert Edelfeltin koulu**.
* Koulun verkkosivut
* Albert Edelfeltin koulu Twitterissä
* / Albert Edelfeltin koulu Facebookissa
* Albert Edelfeltin koulu Projektiuutisissa N:o 4/2009 (Arkistoituna Internet Archivessa)